
ΘΕΜΑ : 

ΠΑΡΑΤΗΡΗΣΕΙΣ-ΠΡΟΤΑΣΕΙΣ ΑΝΑΦΟΡΙΚΑ ΜΕ ΤΗ ΛΕΙΤΟΥΡΓΙΑ ΤΟΥ ΚΤΗΜΑΤΟΛΟΓΙΟΥ ΕΝ ΓΕΝΕΙ ΚΑΙ ΤΟΥ ΚΤΗΜΑΤΟΛΟΓΙΚΟΥ ΓΡΑΦΕΙΟΥ ΛΑΡΙΣΑΣ ΕΙΔΙΚΟΤΕΡΑ 
κ. Πρόεδρε,

Προκειμένου να συνδράμουμε στα πλαίσια ενός γόνιμου διαλόγου αναφορικά με τη λειτουργία του Κτηματολογίου εν γένει αλλά και των κατά τόπους Κτηματολογικών Γραφείων ειδικότερα, η  Επιτροπή Κτηματολογίου του Δικηγορικού Συλλόγου Λάρισας, κωδικοποίησε σημαντικό αριθμό επισημάνσεων και προτάσεων των μελών της αλλά και του συνόλου των συναδέλφων-μελών του ΔΣΛ, οι οποίες έχουν ως εξής :

Κοινή παραδοχή αποτελεί πως η μετάβαση από το σύστημα του άμισθου Υποθηκοφύλακα – Προϊσταμένου Κτηματολογικού Γραφείου στην λειτουργία των απ’ ευθείας υπαγομένων στον φορέα «ΕΛΛΗΝΙΚΟ ΚΤΗΜΑΤΟΛΟΓΙΟ» Κτηματολογικών Γραφείων, υπήρξε μια μεταρρύθμιση ιδιαίτερα σύνθετη, με πολλά προβλήματα, δομικά αλλά και οργανωτικά.

Καίριο ρόλο στην διάγνωση και την εξομάλυνση των προβλημάτων αυτών -στον όποιο βαθμό έχει επιτευχθεί- επιτέλεσαν οι Δικηγορικοί Σύλλογοι και οι Δικηγόροι, με τις ουσιαστικές παρατηρήσεις και προτάσεις τους, αλλά και με την άμεση προσαρμογή στα νέα δεδομένα, λειτουργώντας ως το βασικό κανάλι επικοινωνίας και πληροφόρησης της κοινωνίας σχετικά με την επιχειρούμενη μεταρρύθμιση, αλλά και αποτελώντας τον βασικό παράγοντα στην προσπάθεια επιτάχυνσης της λειτουργίας των Κτηματολογικών Γραφείων, αναλαμβάνοντας το ιδιαίτερα απαιτητικό έργο των νομικών εισηγητών.

Δεν μπορεί κανείς να παραβλέψει την προσπάθεια της Πολιτείας και του φορέα «Ελληνικό Κτηματολόγιο» για την αντιμετώπιση των προβλημάτων και την εξομάλυνση της κατάστασης, που κατά διαστήματα και κατά τόπους υπήρξε έως και οριακή, καθώς και την σταδιακή -με μικρά έστω αλλά συνεχή βήματα- βελτίωση. Ταυτόχρονα όμως δεν θα μπορούσε κανείς να ισχυριστεί ότι δεν υπάρχουν σημαντικά εκκρεμή προβλήματα και ζητήματα που χρήζουν άμεσων παρεμβάσεων. Στο παρόν επιχειρείται μία καταγραφή, όχι φυσικά του συνόλου των προβλημάτων, αλλά αυτών που φαίνεται να προβληματίζουν ίσως περισσότερο τους συναδέλφους  και όπου είναι δυνατόν, διατυπώνονται συγκεκριμένες προτάσεις για την αντιμετώπισή τους.

1. ΑΓΩΓΕΣ – ΑΙΤΗΣΕΙΣ – ΑΝΑΚΟΠΕΣ ΚΛΠ. ΠΟΥ Η ΕΓΓΡΑΦΗ/ΚΑΤΑΧΩΡΗΣΗ ΤΟΥΣ ΣΥΝΕΧΕΤΑΙ ΜΕ ΔΙΚΟΝΟΜΙΚΕΣ ΚΥΡΩΣΕΙΣ

Σε περιπτώσεις στις οποίες στο κτηματολογικό φύλλο ακινήτου εν σχέσει με το οποίο έχει ασκηθεί ένδικο βοήθημα (αγωγή, αίτηση, ανακοπή κ.λ.π.), υπάρχουν προηγούμενες εκκρεμείς αιτήσεις που δεν έχουν τύχει επεξεργασίας, η επεξεργασία της αίτησης για την εγγραφή του ένδικου βοηθήματος δεν προχωρά και δεν υλοποιείται εάν δεν προηγηθεί η ολοκλήρωση της επεξεργασίας των εκκρεμών αιτήσεων. Αποτέλεσμα αυτού είναι ότι πολύ συχνά, κατά την λήξη της προθεσμίας κατάθεσης προτάσεων ή κατά την ορισθείσα δικάσιμο, να μην έχει ολοκληρωθεί η καταχώριση και εγγραφή της αγωγής, αίτησης κ.λ.π., να μην μπορεί να χορηγηθεί από το Κ.Γ. πιστοποιητικό καταχώρισης και κατά συνέπεια να μην μπορεί να πραγματοποιηθεί η συζήτηση της εκκρεμούς αγωγής, αίτησης κ.λ.π., ή αν συζητηθεί να κηρύσσεται απαράδεκτη η άσκησή του, λόγω της μη καταχώρισης και να δημιουργείται η ανάγκη εκ νέου άσκησης, με σοβαρές δικονομικές συνέπειες αλλά και οικονομικής φύσεως συνέπειες (ιδίως σε περιπτώσεις όπου απαιτούνται πολλές επιδόσεις, κάτι που είναι αρκετά σύνηθες).

ΠΡΟΤΑΣΗ: Η επεξεργασία και η καταχώριση αγωγών, αιτήσεων κ.λ.π. να πραγματοποιείται κατά προτεραιότητα ακόμη και έναντι προηγουμένων εκκρεμών αιτήσεων, αφού η απλή καταχώριση στο κτηματολογικό φύλλο του ένδικου βοηθήματος δεν αλλοιώνει εγγραφέντα ή εγγραπτέα δικαιώματα, τα οποία σε κάθε περίπτωση θα τύχουν και του δικαστικού ελέγχου.
Στο πλαίσιο αυτό πρέπει να ληφθεί μέριμνα ώστε αιτήματα που απορρίπτονται για τυπικούς λόγους (π.χ. μη καταβολή τελών ή μη προσκομιδή εκθέσεων επίδοσης σε περιπτώσεις που απαιτείται), ήτοι σε περιπτώσεις που δεν υπάρχει ουσιαστικός αλλά μόνο τυπικός έλεγχος να πραγματοποιείται άμεσα και αν είναι δυνατόν αυτόματα, ώστε να υπάρχει και πραγματική καταγραφή των εκκρεμοτήτων, χωρίς σε αυτές να περιέχονται τυπικές – «εικονικές» εκκρεμότητες.

2. ΚΑΘΥΣΤΕΡΗΣΗ ΔΙΕΚΠΕΡΑΙΩΣΗΣ ΓΕΩΜΕΤΡΙΚΩΝ ΜΕΤΑΒΟΛΩΝ

Αν και τα στοιχεία δείχνουν ότι ο χρόνος υλοποίησης και επεξεργασίας των αιτήσεων διαρκώς βελτιώνεται, δεν παρουσιάζεται σημαντική βελτίωση και υπάρχει μεγάλη καθυστέρηση στις αιτήσεις που περιέχουν αιτήματα γεωμετρικών μεταβολών. Ως βασικοί παράγοντες της εμμένουσας καθυστέρησης φαίνονται να είναι η έκδοση των σχετικών εισηγήσεων κεντρικά από τους υπαλλήλους του φορέα και το γεγονός ότι η υλοποίηση των γεωμετρικών μεταβολών περνά υποχρεωτικά από του Προϊσταμένους των Κ.Γ. και ακολούθως υλοποιείται και πάλι κεντρικά. Σημειωτέον ότι ειδικά στις νεότερες κτηματογραφήσεις υπήρξαν σημαντικά λάθη γεωεντοπισμού, με αποτέλεσμα το φαινόμενο να είναι ιδιαίτερο συχνό και να καθυστερεί ή ακόμη και να εμποδίζει την σύνταξη μεταβιβαστικών πράξεων κλπ.

ΠΡΟΤΑΣΕΙΣ: α)Η λειτουργία της εξαγγελθείσας πλατφόρμας για την υλοποίηση των γεωμετρικών μεταβολών με υποχρεωτική την υποβολή της αίτησης από Δικηγόρο και του ΔΓΜ από μηχανικό, β) Η ενίσχυση του απασχολούμενου προσωπικού.

3. ΒΑΡΗ  (ΠΡΟΣΗΜΕΙΩΣΕΙΣ – ΥΠΟΘΗΚΕΣ – ΚΑΤΑΣΧΕΣΕΙΣ) ΕΓΓΕΡΑΜΜΕΝΑ ΣΤΑ ΥΠΟΘΗΚΟΦΥΛΑΚΕΙΑ, ΤΑ ΟΠΟΙΑ ΔΕΝ ΕΜΦΑΙΝΟΝΤΑΙ ΣΤΑ ΚΤΗΜΑΤΟΛΟΓΙΚΑ ΦΥΛΛΑ ΚΑΙ ΖΗΤΕΙΤΑΙ Η ΔΙΑΓΡΑΦΗ ΤΟΥΣ ΒΑΣΕΙ ΚΑΤΑΚΥΡΩΤΙΚΗΣ ΕΚΘΕΣΗΣ 

   Ενώ στις περιπτώσεις εξαλείψεων βαρών που είναι εγγεγραμμένα στο Υποθηκοφυλακείο χωρίς όμως να έχουν καταχωρηθεί στα κτηματολογικά φύλλα των ακινήτων, η καταχώρηση των βαρών στο φύλλο γίνεται οίκοθεν με την υποβολή της αίτησης για την εξάλειψή τους, στις περιπτώσεις διαγραφής βαρών λόγω πλειστηριασμού με την κατακυρωτική έκθεση, απαιτείται η προηγούμενη εγγραφή/καταχώρησή τους στα κτηματολογικά φύλλα με την υποβολή αίτησης του άρθρου 6 παρ. 4 το Ν. 2664/1998, διαδικασία που απαιτεί την συγκέντρωση όλων των εγγράφων βάσει των οποίων είχε γίνει αρχικά η εγγραφή των βαρών, διαδικασία η οποία μπορεί να είναι ιδιαίτερα χρονοβόρα και κοστοβόρα. 

ΠΡΟΤΑΣΗ: Και στην περίπτωση που ζητείται η διαγραφή βαρών εγγεγραμμένων στο Υποθηκοφυλακείο χωρίς όμως να έχουν εγγραφεί/καταχωρηθεί στα κτηματολογικά φύλλα, η διαγραφή τους να πραγματοποιείται με μόνη την αναφορά τους στην σχετική αίτηση και να μην απαιτείται η προηγούμενη εγγραφή τους με την αίτηση του άρθρου 6 παρ. 4 Ν. 2664/1998.
4. ΠΡΟΒΛΗΜΑΤΑ ΠΡΟΕΡΧΟΜΕΝΑ ΑΠΟ ΤΗΝ ΚΤΗΜΑΤΟΓΡΑΦΗΣΗ

Δεν είναι λίγες οι περιπτώσεις γενικευμένων προβλημάτων λόγω σφαλμάτων των αναδόχων κατά την κτηματογράφηση. Στις περιπτώσεις αυτές απαιτείται ακόμη και οίκοθεν παρέμβαση του Προϊσταμένου του Κ.Γ. όπου παρουσιάζονται ή υποδεικνύονται τέτοια γενικευμένα προβλήματα. Ιδιαίτερη αναφορά πρέπει να γίνει στις περιπτώσεις εσφαλμένων εντοπισμών, όπου η αποσπασματική διόρθωση λύνοντας ένα πρόβλημα για ένα ακίνητο δημιουργεί επιπλέον πρόβλημα για όμορα ακίνητα.

Έχει παρουσιαστεί επίσης το φαινόμενο να μην φαίνονται στα κτηματολογικά φύλλα των ακινήτων ασκηθείσες και μη εξετασθείσες ενστάσεις που υποβλήθηκαν μετά την ανάρτηση, φαινόμενο που δημιουργεί μεγάλη ανασφάλεια δικαίου. Επίσης σημαντικότατες είναι οι καθυστερήσεις που παρουσιάζονται στην καταχώριση των αποφάσεων των Επιτροπών Κτηματολογίου επί των εκκρεμών ενστάσεων. Επίσης απαιτείται να επανεξεταστεί και να εξορθολογιστεί και να απλοποιηθεί ο τρόπος καταχώρισης των αποφάσεων των Επιτροπών Εξέτασης Αντιρρήσεων των Δασικών Χαρτών.

Ιδίως στην περιοχή μας και στην τελευταία κτηματογράφηση των Δήμων Κιλελέρ, Αγιάς, Φαρσάλων, υπολοίπου Δήμου Λαρισαίων σε περιπτώσεις ακινήτων όπου αρχικά υπήρχαν εξ αδιαιρέτου συνιδιοκτήτες και στην πορεία κάποιος εκ των συνιδιοκτητών επικαλούμενος χρησικτησία «δημιούργησε» τίτλο για διαιρετό τμήμα του αρχικού ακινήτου, ο αρχικά εξ αδιαιρέτου συνιδιοκτήτης του αρχικού ακινήτου εμφαίνεται κύριος στο υπολειπόμενο αρχικό ακίνητο, αφού αφαιρεθεί το δημιουργηθέν διαιρετό τμήμα, μόνο κατά το ποσοστό του τίτλου του.

 (Παράδειγμα: Ο Α και ο Β είναι συνιδιοκτήτες κατά 50% εξ αδιαιρέτου έκαστος του ακινήτου υπ’ αριθμ. 1, έκτασης 10.000 τ.μ., δυνάμει συμβολαίου γονικής παροχής. Ο Β επικαλούμενος χρησικτησία πωλεί στον Γ διαιρετό τμήμα του αρχικού ακινήτου έκτασης 5.000 τ.μ.  υπ’ αριθμ. 1α . Στο κτηματολογικό φύλλο του ακινήτου 1α εμφαίνεται ως ιδιοκτήτης ο Γ κατά ποσοστό 100% με τίτλο κτήσης το ως άνω πωλητήριο συμβόλαιο. Στο υπόλοιπο του αρχικού ακινήτου (υπ’ αριθμ. 1) έκτασης 5.000 τ.μ.  εμφαίνεται ως ιδιοκτήτης ο Α με ποσοστό 50% εξ αδιαιρέτου με τίτλο το αρχικό συμβόλαιο γονικής παροχής και το λοιπό 50% εμφαίνεται ως αγνώστου ιδιοκτήτη).
 Πρόκειται περί παντελώς άστοχης και νομικά εσφαλμένης και πλημμελούς πρακτικής που ακολουθήθηκε κατά την κτηματογράφηση και δυστυχώς πέρασε και στις αρχικές εγγραφές, με αποτέλεσμα ο «συνεπής» εξ αδιαιρέτου συνιδιοκτήτης (στο παράδειγμα ο Α) να αντιμετωπίζει πρόβλημα στο ακίνητό του άνευ υπαιτιότητάς του και να επιβραβεύεται ο εξ αδιαιρέτου συνιδιοκτήτης (στο παράδειγμα ο Β) που «φρόντισε» να δημιουργήσει τίτλο για διαιρετό τμήμα του αρχικού ακινήτου, χωρίς την συναίνεση ως όφειλε  του έτερου συνδιοκτήτη. 

ΠΡΟΤΑΣΗ: Να προβλεφθεί ειδικά ως περίπτωση που διορθώνεται με την διαδικασία του άρθρου 18 του Ν. 2664/1998 (αίτηση διόρθωσης προδήλου σφάλματος) η περίπτωση εκείνη όπου ποσοστό εξ αδιαιρέτου ακινήτου εμφαίνεται ως αγνώστου ιδιοκτήτη λόγω της ανωτέρω εσφαλμένης πρακτικής και να προβλέπεται η δυνατότητα να φανεί ως κύριος αυτού ο αρχικός συνιδιοκτήτης (ο Α στο ανωτέρω παράδειγμα) με την επίκληση χρησικτησίας για το πέραν του τίτλου του ποσοστό (και με αναγωγή ποσοστών στην περίπτωση περισσότερων συνιδιοκτητών) με την προσκόμιση των τίτλων που αποδεικνύουν ότι υπήρξε η μονομερής έξοδος από την κοινωνία των συνιδιοκτητών κατά τον ανωτέρω τρόπο. 
5. ΒΕΛΤΙΩΣΗ ΕΠΙΚΟΙΝΩΝΙΑΣ ΔΙΚΗΓΟΡΩΝ ΜΕ ΤΑ ΚΤΗΜΑΤΟΛΟΓΙΚΑ ΓΡΑΦΕΙΑ           
Κοινή είναι η διαπίστωση του νομικού κόσμου πως αναγκαία είναι η σημαντική βελτίωση της επικοινωνίας, ιδίως των επαγγελματιών (Δικηγόρων, Συμβολαιογράφων, Δικαστικών Επιμελητών) με τα κατά τόπους Κτηματολογικά Γραφεία αλλά και με τις κεντρικές Υπηρεσίες του Φορέα. Η λειτουργούσα τηλεφωνική γραμμή για νομικά ζητήματα ναι μεν μπορεί να επιλύσει ζητήματα, πολλές φορές όμως η ανταπόκριση στην αιτηθείσα επικοινωνία πραγματοποιείται ακόμη και δέκα ημέρες μετά την υποβολή του αιτήματος.

Επίσης είναι απαραίτητο, τουλάχιστον στο μεταβατικό στάδιο που βρισκόμαστε και μέχρι την δημιουργία σταθερού κατευθυντήριου πλαισίου, να υπάρχει μία μεγαλύτερη δυνατότητα επικοινωνίας με τα κατά τόπους Κτηματολογικά Γραφεία που δεν μπορεί να καλυφθεί με τις προβλεπόμενες σήμερα δυνατότητες.

Επιπλέον χρήσιμο θα ήταν να προβλεφθεί η δυνατότητα αμελητέων παραδρομών χωρίς να είναι απαραίτητη η απόρριψη και ακολούθως η επανυποβολή της προς καταχώριση πράξης.

Τέλος, η υποβολή των αιτημάτων προτίμησης μέσω της εφαρμογής support τείνει να γίνει ο κανόνας, ώστε εάν για οποιονδήποτε λόγο δεν υποβληθεί αίτημα επίσπευσης στο support του site του κτηματολογίου να καθίσταται αμφίβολος ο χρόνος εξέτασης της αίτησης.  

6. ΖΗΤΗΜΑΤΑ ΔΙΟΡΘΩΣΕΩΝ ΑΚΙΝΗΤΩΝ ΑΓΝΩΣΤΟΥ ΙΔΙΟΚΤΗΤΗ

Οι τροποποιήσεις που επήλθαν με το άρθρο 61 του Ν. 5326/2026 στην διαδικασία διόρθωσης των εγγραφών ακινήτων ως  ΑΓΝΩΣΤΟΥ ΙΔΙΟΚΤΗΤΗ μέσω της σύνταξης πρακτικών διαμεσολάβησης, σίγουρα αποτελεί μία εξέλιξη που δύναται να διευκολύνει και επιταχύνει την διεκπεραίωση των σχετικών βελτιώσεων, θεωρούμε ότι απαιτούνται βελτιώσεις και απλοποίηση της διαδικασίας στην κατεύθυνση της αρχικά τεθείσας προς διαβούλευση ρύθμισης. 

Σίγουρα και με δεδομένο ότι πρόκειται για μια νέα ρύθμιση που ακόμη δεν έχει λειτουργήσει στην πράξη, υποχρέωση των Δικηγορικών Συλλόγων είναι να παρακολουθήσουν την πρακτική εφαρμογή της διάταξης και εάν απαιτηθεί να επανέλθουν στο μέλλον με βελτιωτικές προτάσεις και παρατηρήσεις.

Περαιτέρω εντοπίζεται ένα ακόμη πρόβλημα εν σχέσει με τις απαιτούμενες για το Ελληνικό Δημόσιο βεβαιώσεις των συναρμόδιων υπηρεσιών, προκειμένου να υπάρξει συναίνεση για την σύνταξη του πρακτικού διαμεσολάβησης και των καθυστερήσεων που παρουσιάζονται στην κατωτέρω περίπτωση :  

Με το άρθρο 59 του Ν.5197/2025, τροποποιήθηκε το άρθρο 6 παρ.2 περ. δ του Ν.2664/1998, το οποίο προβλέπει την άσκηση τακτικής αγωγής για την διόρθωση των πρώτων κτηματολογικών εγγραφών και συγκεκριμένα, τροποποιήθηκε η προβλεπόμενη διαδικασία της Υποχρεωτικής Αρχικής Συνεδρίας (ΥΑΣ) Διαμεσολάβησης και η εκούσια Κτηματολογική Διαμεσολάβηση με την συμμετοχή πλέον των ΟΤΑ ή των ΝΠΔΔ και το Δημόσιο, με ισχύ από 16/9/2025. Ειδικότερα:

«δ) Πριν από τη συζήτηση της αγωγής της περ. α) και επί ποινή απαραδέκτου της συζήτησης ο ενάγων οφείλει να προσκαλέσει, με την αγωγή ή με ιδιαίτερο δικόγραφο, όλους τους εναγόμενους, εκτός των προσώπων αγνώστου διαμονής, σε υποχρεωτική αρχική συνεδρία διαμεσολάβησης ενώπιον κτηματολογικού διαμεσολαβητή που επιλέγεται από ειδικό μητρώο, το οποίο καταρτίζεται και τηρείται σε ηλεκτρονική μορφή από την Κεντρική Επιτροπή Διαμεσολάβησης του άρθρου 10 του ν. 4640/2019 (Α’ 190). Σε περίπτωση αδικαιολόγητης μη εμφάνισης των εναγόμενων στην υποχρεωτική αρχική συνεδρία επιβάλλεται αυξημένη δικαστική δαπάνη. Σε περίπτωση επίτευξης συμφωνίας, το πρακτικό του διαμεσολαβητή καταχωρίζεται στο κτηματολογικό φύλλο και διορθώνεται η ανακριβής κτηματολογική εγγραφή. Εάν με την αγωγή ζητούνται και γεωμετρικές μεταβολές στα κτηματολογικά διαγράμματα, επισυνάπτονται στο πρακτικό διαμεσολάβησης, επί ποινή ακυρότητας, το τοπογραφικό διάγραμμα γεωμετρικών μεταβολών και το αποδεικτικό ηλεκτρονικής υποβολής του στην ηλεκτρονική βάση του Φορέα, κατά τα οριζόμενα στην περ. ζ) της παρ. 3. Ως προς τα ζητήματα σχετικά με τη διαδικασία της υποχρεωτικής αρχικής συνεδρίας διαμεσολάβησης, το περιεχόμενο και την ισχύ του πρακτικού διαμεσολάβησης εφαρμόζονται αναλόγως τα οριζόμενα στην παρ. 3 του άρθρου 6, στο άρθρο 7 με την επιφύλαξη του πρώτου εδαφίου της παρούσας, και στις παρ. 1 και 2 του άρθρου 8 του ν. 4640/2019 (Α’ 190), αντίστοιχα. Αν μεταξύ των διαδίκων περιλαμβάνονται το Δημόσιο, Οργανισμοί Τοπικής Αυτοδιοίκησης ή νομικά πρόσωπα δημοσίου δικαίου, κατά παρέκκλιση της παρ. 2 του άρθρου 6 του ν. 4640/2019 και κάθε άλλης αντίθετης διάταξης, αυτοί συμμετέχουν στην Υποχρεωτική Αρχική Συνεδρία Διαμεσολάβησης, στην οποία εκπροσωπούνται από τον αρμόδιο λειτουργό του Νομικού Συμβουλίου του Κράτους και από τους υπηρετούντες νομικούς συμβούλους, ή δικηγόρους με έμμισθη εντολή ή από δικηγόρους με ειδική προς τούτο πληρεξουσιότητα, αντιστοίχως. Οι εκπρόσωποι των προσώπων του έκτου εδαφίου λαμβάνουν μέρος στην Υποχρεωτική Αρχική Συνεδρία και υπογράφουν τα πρακτικά περάτωσης της Υποχρεωτικής Αρχικής Συνεδρίας, της υπαγωγής σε διαδικασία διαμεσολάβησης και της επίτευξης ή μη επίτευξης συμφωνίας. Για τα πρακτικά επίτευξης ή μη επίτευξης συμφωνίας εφαρμόζεται η παρ. 2 του άρθρου 8 του ν. 4640/2019. Ειδικότερα οι αρμόδιοι λειτουργοί του Νομικού Συμβουλίου του Κράτους συμμετέχουν στην Υποχρεωτική Αρχική Συνεδρία, μέσω τηλεδιάσκεψης, εκτός εάν εγγράφως δηλώσουν στον Διαμεσολαβητή ότι επιθυμούν τη συμμετοχή τους με φυσική παρουσία. Έως τη διενέργεια της Υποχρεωτικής Αρχικής Συνεδρίας, η οποία, κατά παρέκκλιση κάθε άλλης διάταξης, γνωστοποιείται στο Ελληνικό Δημόσιο τουλάχιστον τριάντα (30) ημέρες πριν από τη Συνεδρία, παρέχεται στους αρμόδιους λειτουργούς έγγραφο των αρμόδιων Υπηρεσιών σχετικά με την προβολή ή μη δικαιωμάτων του Δημοσίου επί του δικαιώματος που προσβάλλεται με την ανακριβή πρώτη εγγραφή. Σε περίπτωση μη παροχής του ανωτέρω εγγράφου παράγεται τεκμήριο περί μη προβολής δικαιωμάτων του Δημοσίου. Η μη αποστολή του ανωτέρω εγγράφου, καθώς και η μη έγκαιρη αποστολή του από τον υπάλληλο της αρμόδιας Υπηρεσίας συνιστά ειδικό πειθαρχικό παράπτωμα, για το οποίο επιβάλλονται οι πειθαρχικές ποινές των περ. α) έως ε) του άρθρου 109 του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. (ν. 3528/2007,Α’ 26).»

Σκοπός του Νομοθέτη και με γνώμονα το δημόσιο συμφέρον και το έννομο συμφέρον των πολιτών, είναι η αποσυμφόρηση των Δικαστηρίων και η άμεση διόρθωση των Κτηματολογικών εγγραφών, ώστε να επιταχυνθούν οι διαδικασίες του Κτηματολογίου στην χώρα μας. Πράγματι μέσω των ΥΑΣ Διαμεσολάβησης και εντός σύντομου χρονικού διαστήματος από την επίδοση μίας κτηματολογικής αγωγής, θα μπορούν οι ενάγοντες (πολίτες) να ενημερώνονται από τους πληρεξούσιους δικαστικούς πληρεξουσίους του ΝΣΚ, για το αν το Ελληνικό Δημόσιο προβάλλει δικαίωμα κυριότητας και στην αντίθετη περίπτωση να προχωρούν άμεσα και εντός λίγων ημερών στην διενέργεια εκούσιας διαμεσολάβησης και την σύνταξη πρακτικού διαμεσολάβησης που κατατίθεται στο Πρωτοδικείο και αποκτά αυτομάτως εκτελεστότητα και την ισχύ Δικαστικής απόφασης και οδηγεί στην κατάργηση της εκκρεμούς δίκης με το Ελληνικό Δημόσιο. Αυτό το πρακτικό στην συνέχεια κατατίθεται προς καταχώρηση στο Κτηματολόγιο και οδηγεί στην άμεση διόρθωση των κτηματολογικών εγγραφών. Είναι αξιοσημείωτο επομένως το πόσο πιο σύντομα και άμεσα μπορεί πλέον να επιλυθεί εξωδικαστικά μια κτηματολογική υπόθεση με το Ελληνικό Δημόσιο μέσω των ΥΑΣ και την εκούσια Διαμεσολάβηση.

Πράγματι από τον Σεπτέμβριο του 2025 με την ισχύ του νέου Νόμου, οι συνάδελφοι ξεκίνησαν μέσω των ΥΑΣ και της εκούσιας διαμεσολάβησης να συντάσσουν πρακτικά επιτυχών κτηματολογικών διαμεσολάβησεων σε υποθέσεις με το Ελληνικό Δημόσιο, το οποίο μέσω των φορέων του δεν προέβαλε δικαιώματα κυριότητας. Για να μπορέσουν οι δικαστικοί πληρεξούσιοι του ΝΣΚ να συναινέσουν στην υπαγωγή μιας υπόθεσης σε εκούσια Διαμεσολάβηση πρέπει να έχουν τα σχετικά έγγραφα των φορέων της Περιφέρειας Θεσσαλίας (Δασών, Πολιτικής Γης, Κοινωνικής μέριμνας, Αρχαιοτήτων κλπ) οι οποίοι δεν προβάλλουν το σχετικό δικαίωμα κυριότητας. 

Σε ο,τι αφορά ειδικότερα τη Λάρισα : Μέχρι και τον Ιανουάριο του 2026 οι ΥΑΣ διεξάγονταν κανονικά και εντός των προθεσμιών που προβλέπει ο νόμος (30 ημέρες μετά την γνωστοποίηση του διαμεσολαβητή). Εκτοτε όμως αντιμετωπίζουμε μία κατάσταση που τείνει να οδηγήσει στην κατάργηση των ΥΑΣ και στην καταστρατήγηση επομένως του νέου Νόμου. Στις εν λόγω ΥΑΣ οι οποίες έχουν οριστεί εντός των νομίμων προθεσμιών και μετά από συνεννόηση των πληρεξουσίων δικηγόρων, των διαμεσολαβητών και των δικαστικών πληρεξουσίων του ΝΣΚ, οι τελευταίοι παρίστανται στις ΥΑΣ με τα έγγραφα όλων των φορέων της Περιφέρειας Θεσσαλίας, πλην αυτού της Πολιτικής Γης της Περιφέρειας Θεσσαλίας. Είναι χαρακτηριστικό ότι οι δικαστικοί πληρεξούσιοι του ΝΣΚ δεν ερμηνεύουν την διάταξη του Νόμου (βλ ανωτέρω «Σε περίπτωση μη παροχής του ανωτέρω εγγράφου παράγεται τεκμήριο περί μη προβολής δικαιωμάτων του Δημοσίου») προφανώς για να διαφυλάξουν τα συμφέροντα του Δημοσίου και καταλήγουν να επιφυλάσσονται (δεν αρνούνται επομένως την εκούσια διαμεσολάβηση, ούτε όμως συναινούν σε αυτή), επαναλαμβάνοντας την επιφύλαξη που εκφράζει το τμήμα της Πολιτικής Γης, λόγω μη ολοκλήρωσης του ελέγχου για προβολή δικαιωμάτων κυριότητας, λόγω βεβαίως της υποστελέχωσης του τμήματος από προσωπικό και του μεγάλου όγκου δικογράφων, αιτήσεων και ερωτημάτων που δέχονται καθημερινά. Λόγω αυτών των προβλημάτων υποστελέχωσης, η εν λόγω υπηρεσία έχει μάλιστα εκφράσει την άποψη ότι θα επιφυλάσσεται για όλες τις αγωγές (!) και δεν θα παράσχει απόψεις στα πλαίσια της διαμεσολάβησης, αλλά μόνο στα πλαίσια των 120 ημερών από την κατάθεση της αγωγής(!!), όταν δηλαδή ολοκληρώνεται το κλείσιμο των προτάσεων και του φακέλου ενώπιον του Πρωτοδικείου Λάρισας!

Ως εκ τούτου όμως, καταλήγουμε είτε σε ανούσια πρακτικά διεξαγωγής ΥΑΣ λόγω επιφύλαξης του Δημοσίου (διαδικασία που δεν προβλέπεται βεβαίως στον νέο Νόμο και δεν διευκολύνει τους σκοπούς αυτού), είτε σε συνεχείς αναβολές των ημερομηνιών διεξαγωγής, τις οποίες μας ζητούν -προς διευκόλυνσή μας- οι δικαστικοί πληρεξούσιοι του ΝΣΚ να ορίσουμε σχεδόν 2 εβδομάδες πριν το κλείσιμο του φακέλου προτάσεων και σχετικών εγγράφων στο Πρωτοδικείο Λάρισας, ελπίζοντας να έχουν την απάντηση του τμήματος της Πολιτικής Γης. Δεν γνωρίζουν επομένως αν γενικότερα θα καταφέρουν να λάβουν το εν λόγω έγγραφο από την υπηρεσία της Πολιτικής Γης της Περιφέρειας Θεσσαλίας! Η μη χορήγηση όμως του εν λόγω εγγράφου αποτελεί πειθαρχικό παράπτωμα των υπαλλήλων του εν λόγω τμήματος και βεβαίως επαναλαμβάνουμε ότι οδηγεί στην καταστρατήγηση του Νέου Νόμοι και την πλήρη κατάργηση των ΥΑΣ και της προσπάθειας για εκούσια Διαμεσολάβηση.

Γίνεται λοιπόν αντιληπτό ότι οι συνάδελφοι θα πρέπει να αγωνιούν μέχρι τελευταία στιγμή σχεδόν για το αν εν τέλει θα μπορέσουν να επιλύσουν εξωδικαστικά τις υποθέσεις τους και να βρίσκονται σε συνεχή επικοινωνία με τους διαμεσολαβητές και τους δικαστικούς πληρεξουσίους του ΝΣΚ για το εν λόγω έγγραφο του τμήματος της Πολιτικής Γης, ενώ όλοι οι υπόλοιποι φορείς της Περιφέρειας Θεσσαλίας έχουν απαντήσει σχετικά. Η προετοιμασία όμως των συναδέλφων για την εκδίκαση των κτηματολογικών υποθέσεων τους, απαιτεί χρόνο και μια σωρεία εγγράφων και επομένως η διεξαγωγή της προβλεπόμενης ΥΑΣ πρέπει να απέχει αρκετά από την κατάθεση των προτάσεων ενώπιον του Δικαστηρίου. Αυτονόητο ότι οι ΥΑΣ πρέπει να διεξάγονται όπως προβλέπει ο νέος Νόμος και όχι με επιφύλαξη του Ελληνικού Δημοσίου.

Πρέπει λοιπόν να λυθεί το ζήτημα της καθυστέρησης του ελέγχου και της μη χορήγησης του εγγράφου περί προβολής δικαιωμάτων του τμήματος της Πολιτικής Γης, δοθέντος ότι η αποτυχία των ΥΑΣ Διαμεσολάβησης λόγω μη χορήγησης των εγγράφων, μέσω μίας μη νόμιμης και μη προβλεπόμενης πρακτικής επιφύλαξης του Δημοσίου, έχει μόνο αρνητικές συνέπειες τόσο στα συμφέροντα των πολιτών, όσο και στο Δημόσιο συμφέρον του Κτηματολογίου της χώρας. Οι συνάδελφοι θα πρέπει να γνωρίζουν σε σύντομο χρονικό διάστημα και όπως προβλέπει ο νέος Νόμος, αν θα μπορούν εν τέλει να επιλύουν εξωδικαστικά τις κτηματολογικές τους υποθέσεις μέσω της εκούσιας Διαμεσολάβησης ή αν θα προχωρούν στην εκδίκαση αυτών, ώστε να προετοιμάζονται καταλλήλως (ΣΗΜ : το εν λόγω ζήτημα τέθηκε στην Επιτροπή από την Ενωση Διαμεσολαβητών Λάρισας).
7. ΖΗΤΗΜΑΤΑ ΝΟΜΙΚΩΝ ΕΙΣΗΓΗΤΩΝ
 Ως προαναφέρθηκε καίρια υπήρξε η συμβολή των νομικών εισηγητών στην εξομάλυνση του απαιτούμενου χρόνου υλοποίησης των εκκρεμών αιτήσεων, σε όποιο βαθμό έως σήμερα επιτεύχθηκε. Θεωρούμε χρήσιμο να υπάρξουν κάποιες βελτιώσεις στους κάτωθι τομείς:

Α) Πλέον της επεξεργασίας και της καταχώρισης πράξεων, οι νομικοί εισηγητές έχουν αναλάβει και το έργο ενημέρωσης του κοινού. Προκειμένου όμως να πληρωθούν οι νομικοί εισηγητές για το έργο της παρουσίας και ενημέρωσης στο Κτηματολογικό Γραφείο, απαιτείται η συμπλήρωση 50 ωρών παρουσίας (ήτοι 13 ημέρες Χ 4 ώρες σε ότι αφορά του Κ.Γ. Θεσσαλίας), το οποίο είναι αδύνατον να πραγματοποιηθεί, ιδίως από την στιγμή που απαιτείται να υπάρχει μία κυκλική και διαφανής παρουσία όλων των νομικών εισηγητών που το επιθυμούν.

ΠΡΟΤΑΣΗ: Να μειωθούν οι απαιτούμενες ώρες παρουσίας προκειμένου να υπάρξει πληρωμή από 50 σε 12 και ταυτόχρονα να θεσμοθετηθεί η σύνταξη και ανάρτηση καταλόγου τηρούμενου με αλφαβητική σειρά με τις παρουσίες των εισηγητών στα Κτηματολογικά Γραφεία.

Β) Βελτίωση του συστήματος επεξεργασίας πράξεων ΣΠΕΚ ώστε να γίνει αυτό πιο φιλικό στον χρήστη, να προβλέπονται δυνατότητες προσωρινής αποθήκευσης, αντιγραφής και επικόλλησης κλπ, που θα βελτιώσουν τις εργασιακές συνθήκες και θα μειώσουν κατά πολύ των απαιτούμενο χρόνο επεξεργασίας.

Γ) Να διασφαλιστεί μέσω πληροφοριακών συστημάτων η ισορροπημένη κατανομή στους νομικούς εισηγητές των προς επεξεργασία πράξεων.

Δ) Κατά την διαδικασία συμπλήρωσης τυπικών ελλείψεων, μετά την συμπλήρωσή τους από τον αιτούντα, να επανέρχεται αυτόματα από το σύστημα η δυνατότητα επεξεργασίας από τον Νομικό Εισηγητή.

Ολοκληρώνοντας οφείλουμε να σημειώσουμε ότι το παρόν απέχει από το να θεωρηθεί μία συστηματική καταγραφή του συνόλου των προβλημάτων που αντιμετωπίζονται καθημερινά στις συναλλαγές με το Κτηματολόγιο, όμως  στοχεύει στο να καταδειχθεί αφ΄ ενός  η ανάγκη συνεχούς παρακολούθησης της μετάβασης και αφ’ ετέρου ο καίριος και ουσιαστικός ρόλος των Δικηγορικών Συλλόγων και των Δικηγόρων εν γένει στην βελτίωση και αντιμετώπιση των ζητημάτων με τα οποία ερχόμαστε αντιμέτωποι στη δικηγορική  καθημερινότητά.

